Jambatan Kota, Klang

Jambatan Kota, Klang atau Kota Bridge, Klang merupakan jambatan dua tingkat yang pertama di Malaysia. Ia terletak di atas Sungai Klang di bandar Klang, Selangor. Dek belah atas yang lebih panjang asalnya dibina untuk lalu-lintas kenderaan bermotor, manakala dek belah bawah yang lebih pendek hanya digunakan untuk pejalan kaki dan pembawa basikal. Jambatan itu pada asalnya mempunyai bentangan 1,438 kaki (438 m), namun sebahagian daripada jambatan tersebut telah dialihkan untuk membolehkan pembinaan jambatan baharu di sebelahnya. Dek belah atas telah ditukar menjadi ruang awam dan tidak lagi membenarkan lalu-lintas kenderaan bermotor, namun dek belah bawah masih terbuka untuk pejalan kaki, pembawa basikal, dan pembawa motosikal. Sejarah Sebuah jambatan, iaitu Jambatan Belfield (Belfield Bridge) asalnya berkhidmat untuk bandar Klang, tetapi telah dibomkan semasa Pendudukan Jepun di Tanah Melayu sewaktu Perang Dunia Kedua. Selepas peperangan tersebut, tiga buah jambatan digunakan sementara untuk melintasi sungai disebabkan Jambatan Belfield tidak dapat diperbaiki. Pada tahun 1951, agen-agen Crown dihantar dari London untuk mengkaji pembinaan jambatan kekal yang baharu di Sungai Klang, dan daripada itu tercetusnya idea jambatan dua tingkat. Jambatan itu dibina antara tahun 1958 dan 1960 dan ia merupakan jambatan galang kekuda yang diperbuat daripada keluli bertetulang. Jambatan tersebut dibina oleh Dorman Long Engineering Limited, sebuah syarikat yang juga bertanggungjawab membina Jambatan Pelabuhan Sydney (Sydney Harbour Bridge) pada tahun 1932, dengan kerja-kerja pemasangan cerucuk oleh Gammon Messrs (Malaya) Ltd. Kos pembinaan dianggarkan sebanyak £820,000 pada tahun 1956. Jambatan tersebut mempunyai jumlah panjang sebanyak 1,438 kaki (438 m) termasuk pendekatan rentang pusat sepanjang 282 kaki (86 m). Jambatan itu pertama kali dilancarkan pada tahun 1959 oleh Sultan Selangor pada ketika itu, Sultan Hisamuddin Alam Shah dan pada asalnya dirancang untuk dinamakan Jambatan Alam Shah sempena nama sultan, tetapi Sultan Hisamuddin memutuskan dua minggu sebelum pembukaannya bahawa ia harus dipanggil Jambatan Kota ("kota" bermaksud "bandar") sempena nama Istana Bukit Kota. Jambatan tersebut disiapkan pada tahun 1960 dan secara rasminya dibuka pada tahun 1961 oleh Sultan Salahuddin Abdul Aziz Shah sempena pertabalan baginda sebagai Sultan Selangor yang kesembilan. Disebabkan peningkatan aliran trafik, dua jambatan baharu telah dibina; yang pertama dibina berhampiran Jambatan Kota. Pada tahun 1990-an, disebabkan oleh trafik berkapasiti tinggi dengan penaiktarafan Lebuhraya Persekutuan (Jalan Kuala Lumpur - Pelabuhan Klang) kepada lebuhraya tol enam lorong, sebuah lagi jambatan telah dibina di sebelah Jambatan Kota dari tahun 1991 hingga 1993. Jambatan dua tingkat tersebut ditutup dan sebuah jambatan konkrit dengan enam lorong dibina bersebelahannya. Hujung utara Jambatan Kota telah dialihkan untuk membolehkan jambatan baharu dibina, tetapi kira-kira 300m jambatan itu kekal. Penggunaan Dek belah bawah merupakan jambatan laluan pejalan kaki manakala dek belah atas pada asalnya digunakan sebagai jambatan kenderaan bermotor, tetapi telah ditutup kepada lalu-lintas apabila jambatan baharu dibina di sebelahnya, manakala dek bawah terus digunakan sebagai jambatan untuk pejalan kaki, pembawa basikal, dan pembawa motosikal. Pada tahun 1990-an, dek atas jambatan telah diubah suai menjadi ruang awam yang dipanggil Dataran Jambatan Kota (Kota Bridge Square). Jambatan tersebut pernah digunakan sebagai lokasi penggambaran filem untuk penerbitan Malaysia Sangkar serta pelbagai iklan. Satu percubaan untuk mewartakan jambatan itu sebagai tapak warisan negara telah dilancarkan pada tahun 2019. Pada Jun 2026, sebuah stesen transit aliran (LRT) telah mula beroperasi yang terletak berhampiran dengan jambatan ini iaitu stesen Jambatan Kota, di mana nama stesen tersebut dinamakan sempena jambatan ini. Lihat juga Laluan Persekutuan 2 Lebuhraya Persekutuan Laluan Persekutuan 5 Rujukan